Gedagte vir die dag: Hier is my klereFoto: freebibleimages.org Jonatan het die mantel wat hy aangehad het, uitgetrek en dit vir Dawid gegee, ook sy uitrusting, sy swaard, sy boog en sy gordel. (1 Samuel 18:4) Jonatan is Saul se oudste seun. Die kroonprins. Die troonopvolger. Sy klere getuig van sy koninklikheid en rang in sy pa se weermag. Maar dan gebeur die ongehoorde: Jonatan oorhandig sy koninklike mantel en volle soldate-uitrusting aan Dawid. Dawid, die herderseun, is nou ’n toegeruste krygsman. Die Bybel in Praktyk skryf so oor die simboliese betekenis van die oorhandiging: Kroonprins Jonatan is die eerste om sy lojaliteit aan Dawid te betoon. Die oorhandiging van sy uitrusting, swaard, boog en gordel aan Dawid, kom neer op ’n abdikasie en ’n oordrag van sy regte aan Dawid. Jonatan besef dat Dawid ná sy pa koning gaan word en dat die koningskap hom dus nie beskore is nie. Hy is egter nie jaloers of kleingeestig of bedreig nie. Anders as sy pa, Saul, gun hy Dawid die koningskap. Hy staan terug vir Dawid, God se uitverkorene. Ware vriendskap skuif eiebelang op die agtergrond. Jonatan se vriendskapsgebaar eggo die woorde van Paulus in Filippense 2:3, 4: Moet niks uit selfsug of eersug doen nie, maar in nederigheid moet die een die ander hoër ag as homself. Julle moenie net elkeen aan sy eie belange dink nie, maar ook aan dié van ander. Jonatan offer sy drome op ter wille van sy vriend. Sy grootste geskenk is egter dat hy dit met liefde en goedgesindheid doen. Dis die hart van vriendskap. Here, ek wil ’n ware vriend vir ander wees. Amen